Lav et referat af nedenstående tekst:

Tekst:
Du kender sikkert ’Bonderøven’ – 38-årige Frank Erichsen fra Revn ved Grenaa, der har været danskerne tv-darling de seneste 13 år. Men faktisk har Nordjylland sin helt egen Bonderøv. Keld Jonstrup, der kalder sig selv Den Glade Bondemand. Han driver Sønderlund Landbrug, hvor der er både malkekøer, kødkvæg af racen Limousine, grise, belgiske heste og høns. Nu kan du komme helt tæt på Den glade Bondemand. TV2 Nord følger nemlig Keld og hans kone Kirsten gennem en række programmer, der sendes hver anden torsdag på TV2 Nord Salto. Første afsnit kan du se allerede i aften. VIDEO: Se snigpremieren på 'Den glade Bondemand - Nordliv Special' her: De sidste tre afsnit af 'Den Glade Bondemand - Nordliv Special' sendes på TV2 Nord Salto 2. september, 16. september, 30. september og 14. oktober. Hverken mennesker eller dyr bør stresse I første afsnit møder vi 58-årige Keld Jonstrup, mens han er ved at fodre sine grise. Han sludrer venskabeligt med dem, mens han klapper dem kærligt på ryggen. Og så har de selvfølgelig alle deres eget navn: Søerne hedder Fru Keld, Griseline, Plet og Sofie. Ornen hedder Sten. - Det er et griseliv på første klasse. Når folk ser, hvordan vi behandler dem, siger de ”sådan burde alle grise have det”. Jamen, så kan I da bare lade være med at købe fra andre, siger jeg så. For Keld Jonstrup er dyrenes velbefindende det allervigtigste. Han har sikret rigeligt med plads til dem alle, og grisene kan boltre sig både inde og ude. Og så tager han sig tid til dem. - Ingen af dyrene er stressede – ingen har godt af at være stressede. Hverken mennesker eller dyr. Jeg tror, det er en stressfaktor for dyr, hvis de går rundt i store enheder. De har godt nok en høj ydelse, men de fodrer også på en måde, så de får den, siger han. Selv når grisene efter et langt og godt liv på Sønderlund skal slagtes, så foregår også dét på Kelds egen måde. Han gør grisene trygge ved at fodre dem i en særlig hestetrailer i flere dage, så de vænner sig til at være i den. Når dagen for slagtningen oprinder, så går grisene selv op i traileren i ro og mag frem for at blive gennet derop – og Keld kan køre afsted til slagteren i Taars. - Jeg bliver aldrig glad ved at skulle slagte, men det er en del af det. Når man ser, hvordan de har haft det kontra andre grise, har jeg det vældig godt med det. De har det godt – vi har aldrig brugt en sprøjte, og ingen af grisene er nogen sinde døde her hos os, fortæller han. Alle køerne har navne Præcis som med sine grise så får også Keld Jonstrups køer særbehandling i forhold til den måde, de fleste andre landmænd driver deres gårde på. - Vores fem køer har navne: Tove, Charlotte, Nelly Jane, Oda og Bette Kirsten. Det er mere personligt, synes jeg. Når jeg ringer til én, siger jeg jo heller ikke mit CPR-nummer – jeg siger mit navn. Jeg synes jo også, dyrene har fortjent et navn – og så mange har vi jo heller ikke at holde styr på, fortæller han med et glimt i øjet. En gennemsnitsko giver omkring 25 liter mælk om dagen. De fleste mælkeproducenter malker to-tre gange hver dag, men ikke Den glade Bondemand. Hos ham er der ingen stress – køerne slipper med én daglig malketur. - De bliver ikke presset – de giver 5-10 kilo om dagen (ca. 5-10 liter, red.). Mælken drikker vi selv, og så fodrer vi det også til andre køer, som en bette ’mundskyller’. Ellers får grisene resten som proteinfoder – det giver noget rigtigt godt grisekød, siger han. Keld Jonstrup har med sin afslappede holdning til dét at drive farm heller ikke meget til overs for storlandbrug. - Hvis du ser en gård med 500-700 køer, så har de jo ikke noget forhold til køerne – de kunne næsten lige så godt lave småkager. Det er jo nærmest en industri. Jeg ved godt, de ikke kan lide, jeg siger det, men det bliver jeg jo nødt til, for det er det. Jeg ved ikke, om de er stolte af det, de laver, men det er jeg dælme. Jeg er stolt af det, vi laver, for jeg ved, det smager godt, siger han med stolthed i stemmen. Dyrt at være god ved dyr Når man som Keld Jonstrup og hans kone Kirsten elsker dyr og vil gøre det bedste for dem, så koster det på bundlinjen. Sønderlund Landbrug bliver nemlig langt fra drevet kommercielt – det er passionen, der styrer. Og man bliver ikke rig af at være en glad bondemand, indrømmer Keld. - Vi har lige fået regnskabet for 2020. Der var en nettoindkomst på 7.500 kroner. På 12 måneder - 52 uger! Nu vil vi bruge 2021 på at se, om vi kan knække koden. For vi føler, vi gør det på den rigtige måde – den rigtige måde at gå til dyrene på og det rigtige samspil. Men vi skal have lavet en rigtig forrentning og ikke det rod, vi har her, siger en ærlig bondemand om sin interimistiske gårdbutik, han driver i et hjørne af stalden. For selv om Keld Jonstrup reklamerer for sine kødprodukter ’Griseline’ og ’Hubert’ på Facebook, driver en vejbod og sælger kød direkte fra fryseren i sin garage, så kæmper han en ulige kamp mod de større producenter. - Det sværeste er at få folk ud af forretningerne og herud. Også selv om vi ved, vi laver god kvalitet – virkelig prima, siger han. Drømmen er da også at indrette en gårdbutik, hvorfra han kan sælge sit kød. - Vi har da snakket om at sætte sådan en ’træk et nummer’-maskine op, til når der kommer mange kunder. Men det kan godt være, den skal vente lidt, lyder det fra Den glade Bondemand, som med det samme slår en stor latter op. At være en glad bondemand er egentligt simpelt for Keld Jonstrup. Der skal slet ikke så meget til, hvis man spørger ham selv. - At stå og kigge på grisene gør mig glad. Mange siger til mig: ”Men du er jo ikke effektiv?”. Nej, det kan godt være. Men jeg er glad.

Referat:
Keld Jonstrup driver et lille landbrug ved Sønder Saltum sammen med sin kone Kirsten. Her er dyrevelfærden for deres køer og grise det vigtigste – også selv om det koster på bundlinjen. Mød parret hver anden torsdag på TV2 Nord Salto.